Tampereen hiippakunta
25.9.2020

Tervehdys syksyn keskelle,

tämän viestin liitteenä tulee kirkkohallituksen koronapäivitys (24.9.) koskien uutta maskisuositusta.

Kuluneiden viikkojen aikana kaikkea tekemistä, olemista ja suunnittelua on värittänyt kuulosteleva tutkailu, mihin koronatilanne on kääntymässä. Viime aikoina tartuntaluvut ovat kasvaneet sekä Pirkanmaalla että Kanta-Hämeessä. Tämä on syytä ottaa vakavasti.

Maskisuositus julkisissa tiloissa koskee myös seurakuntia

Kiihtymisvaiheen toteamisella on konkreettisia seurauksia. THL on 24.9. päivittänyt [**maskisuosituksen**](https://thl.fi/fi/web/infektiotaudit-ja-rokotukset/ajankohtaista/ajankohtaista-koronaviruksesta-covid-19/tarttuminen-ja-suojautuminen-koronavirus/suositus-kasvomaskien-kaytosta-kansalaisille).

Maskia suositellaan yli 15-vuotiaille käytettäväksi julkisissa tiloissa, joissa turvavälejä ei aina voida noudattaa. Tämä ohje koskee myös kirkkoja ja muita seurakuntien kokoontumistiloja. Niin kuin niin moni muukin asia tänä korona-aikana, maskin käyttö vaatii opettelua ja totuttautumista, myös rohkaisua. Kyse on lähimmäisen suojelemisesta ja siksi tähänkin turvallisuusnäkökohtaan on tärkeä tarttua. Samalla on toki hyvä muistaa, ettei maskin käyttö korvaa tarvetta pitää huolta turvaväleistä.

Kokoontumiset edellyttävät turvavälejä

Kokoontumisrajoitusten suhteen aluehallintovirastojen lokakuulle antamat määräykset ovat tällä hetkellä samat kuin aikaisemmin. Yli 50 hengen kokoontumisia on mahdollista järjestää ainoastaan, jos järjestäjä pystyy vastaamaan riittävistä turvaväleistä, käsihygieniasta ja muusta koronaturvallisuudesta. Järjestäjän vastuu edellyttää sitä, että ihmisiä ohjeistetaan ja aktiivisesti muistutetaan turvaväleistä. Isommissa tilaisuuksissa kirkoissa tarvitaan ohjaamista paikoille niin, että välit säilyvät. Edelleen tarvitaan myös selkeää rajaamista siinä, missä paikoissa voi istua ja mikä on tarkoitettu turvaväliksi. On kokemus, että ihmisten kokoontuessa tärkeisiin hetkiin yleiset ohjeet helposti unohtuvat ja siksi järjestäjältä vaaditaan aktiivisuutta.

[**Länsi- ja Sisä-Suomen ohjeet**](https://www.avi.fi/web/avi/-/lokakuun-paatos-painottaa-tapahtumien-turvallisuutta-lansi-ja-sisa-suomi-)

[**Etelä-Suomen ohjeet**](https://www.avi.fi/web/avi/-/koronavirustilanne-ei-ole-laantunut-lokakuussakin-taytyy-varmistaa-yli-50-hengen-tapahtumien-turvallisuus-etela-suomi-)

Etätyösuositus ja työjärjestelyt

Elokuussa hallituksen taholta annettiin myös etätyösuositus alueille, joilla tartunnat ovat kasvussa. Kanta-Häme ja Pirkanmaa ovat tällä hetkellä sellaista aluetta, ja mikäli seurakunnassa ei vielä kesän jälkeen ole tehty koronan leviämistä estäviä työjärjestelyjä, sen aika on nyt.

Lähikontakteja välttävistä järjestelyistä huolimatta on tärkeää, että ihmiset saavat edelleen tulla seurakunnan tiloihin kohtaamaan ja saamaan tukea elämäänsä. Arkisella työllä on iso merkitys siinä, miten yhteisömme selviytyvät pitkittyneessä tilanteessa: miten kokemus osallisuudesta, yhteisyydestä, toivosta ja luottamuksesta säilyy.

Olemme kaikki samalla, pitkällä koronamatkalla. Nyt annettuihin ohjeisiin voi tulla lähiviikkoina muutoksia. Paikkakuntakohtainen harkinta on edelleen lähtökohta. Siinä on apuna yhteydenpito terveydenhoitoon ja muihin tahoihin. Epävarmuuden jaksamiseksi on tankattava voimia – mitä ikinä ovatkaan ne keinot, jotka sopivat omaan työyhteisöön ja henkilökohtaiseen elämään. Hiippakunnan kautta on edelleen mahdollisuus kysyä työnohjausta tai voimavaroja mittaavaa ja palauttavaa resilienssityöskentelyä työyhteisölle. Yhteydenotot: työyhteisötyöskentelyt: mikko.sulander@evl.fi tai työnohjaus: eija.kasari@evl.fi ja lauri.nurmi@evl.fi

Siunatkoon meitä varma, vahva ja lempeä Jumala,

olkoon meissä ja ympäröiköön meidät,

työssä ja levossa, matkallamme kotiin.